**Ι. ΓΕΝΙΚΕΣ ΤΕΧΝΙΚΕΣ ΠΡΟΔΙΑΓΡΑΦΕΣ**

**Άρθρο 1.**

**ΥΠΟΧΡΕΩΣΕΙΣ ΤΟΥ ΑΝΑΔΟΧΟΥ**

1. Ο ανάδοχος αναλαμβάνει την καθαριότητα και την απολύμανση των κτιριακών εγκαταστάσεων και των εν γένει χώρων του Γ.Ν-Κ.Υ Νεάπολης «Διαλυνάκειο», εκτάσεως όπως αναφέρεται παρακάτω, για όλες τις ημέρες του χρόνου, υπό τους παρακάτω όρους και προϋποθέσεις.

Έκταση Γ.Ν-Κ.Υ Νεάπολης «Διαλυνάκειο»,

Α. Γ.Ν-Κ.Υ Νεάπολης «Διαλυνάκειο»: Υπαίθριοι-αύλιοι χώροι:681,95 τ.μ., Εσωτερικοί χώροι: 3022,51τ.μ.

1. Σε όλα τα στάδια της παροχής υπηρεσιών ο ανάδοχος υποχρεούται να τηρεί τη νομοθεσία, τις κείμενες υγειονομικές και αστυκτηνιατρικές διατάξεις, τον εσωτερικό κανονισμό λειτουργίας του Νοσοκομείου και τις διαδικασίες που τηρούνται σε αυτό.
2. Ο καθαρισμός των χώρων θα γίνεται καθημερινά περιλαμβανομένων των Κυριακών ,αργιών και εξαιρετέων ημερών, περιλαμβάνει δε όλα τα τμήματα και χώρους των μονάδων που απαρτίζουν το Γ.Ν-Κ.Υ Νεάπολης «Διαλυνάκειο» που κατά την κατάρτιση της σύμβασης λειτουργούν και χρησιμοποιούνται. Ο ανάδοχος είναι εξάλλου υποχρεωμένος σε τακτά χρονικά διαστήματα και σύμφωνα με τις υποδείξεις του Νοσοκομείου, να καθαρίζει και τυχόν χώρους του Γ.Ν-Κ.Υ Νεάπολης «Διαλυνάκειο» που κατά τη κατάρτιση της σύμβασης δεν χρησιμοποιούνται. Η συμμετοχή στην παρούσα σημαίνει γνώση εκ μέρους του αναδόχου των χώρων του Γ.Ν-Κ.Υ Νεάπολης «Διαλυνάκειο» που σήμερα χρησιμοποιούνται και λειτουργούν και της εκτάσεως αυτών, ακόμη κι αν δεν αναφέρονται ρητά στην παρούσα ή υπάρχει εύλογη απόκλιση στην έκτασή τους. Για τον λόγο αυτό ο υποψήφιος ανάδοχος υποχρεούται να υποβάλει μαζί με την προσφορά του (στον φάκελο τεχνικής προσφοράς) υπεύθυνη δήλωση στην οποία να δηλώνουν ότι έχουν λάβει γνώση των συνθηκών του έργου, ότι επισκέφτηκαν και επιθεώρησαν τους υπό καθαρισμό χώρους και έλαβαν γνώση όλων των γενικών και ειδικών συνθηκών.
3. Η υπηρεσία έχει το δικαίωμα να αναθέσει στον ανάδοχο πρόσθετες εργασίες πέραν των συμβατικών σε ποσοστό μέχρι 30 **%** για κάλυψη τυχόν εκτάκτων αναγκών που δεν μπορούν να προβλεφθούν και θα πρέπει να ειδοποιείται εγγράφως από την υπηρεσία σε εύλογο χρονικό διάστημα. Η τιμή των προσθέτων εργασιών θα υπολογίζεται από την προσφερθείσα τιμή, η οποία δεσμεύει τον ανάδοχο. Επίσης η υπηρεσία μπορεί να μειώσει τους χώρους εφόσον δε λειτουργούν και το τίµηµα θα μειωθεί µε ανάλογη μείωση του προσωπικού.
4. Ως ολοκλήρωση του καθαρισμού θεωρείται και η αποκομιδή των απορριμμάτων που θα γίνεται σύμφωνα με τις συστάσεις της Επιτροπής Νοσοκομειακών Λοιμώξεων (Ε.Ν.Λ.) της κάθε Οργανικής Μονάδας χωριστά .
5. Ο ανάδοχος υποχρεούται να γνωρίζει και να τηρεί την ισχύουσα Ελληνική νομοθεσία για την διαχείριση των νοσοκομειακών απορριμμάτων (Ενδεικτικά αναφέρεται το ΦΕΚ Β΄1537/2012). Τα νοσοκομειακά απορρίμματα θα διαχωρίζονται στα: **α) Αστικά Στερεά Απόβλητα (ΑΣΑ** )που προσομοιάζουν με τα οικιακά και τα οποία τοποθετούνται σε μαύρους σάκους μιας χρήσης. **β) Επικίνυνα Απόβλητα Αμιγώς μολυσματικά ( ΕΑΑΜ ),** τα οποία τοποθετούνται σε κίτρινους σάκους ή δοχεία μιας χρήσης (αιχμηρά) **γ) Μικτά Επικίνδυνα απόβλητα ( ΜΕΑ )** , που μπορεί να έχουν ταυτόχρονα μολυσματικό και τοξικό χαρακτήρα , τα οποία τοποθετούνται σε ειδικά χαρτοκυτία μιας χρήσης (Hospital boxes) και στη συνέχεια κλείνονται σε κόκκινο σάκο. **δ) Υλικά προς ανακύκλωση**, τα οποία τοποθετούνται σε μπλε σάκους μας χρήσης. Όλοι οι σάκοι απομακρύνονται όταν έχουν γεμίσει κατά τα 2/3 και δένονται με σφιγκτήρα. Απαραίτητα όλοι οι σάκοι θα φέρουν αυτοκόλλητη ετικέτα στην οποία θα αναγράφεται το τμήμα απ' το οποίο προέρχονται, η ημερομηνία και η ώρα αποκομιδής. Οι σάκοι θα πρέπει να είναι αδιαφανείς, αδιάτρητοι και αδιαπέραστοι από υγρασία. Τα απορρίμματα θα πρέπει να συλλέγονται κατά το δυνατόν πλησιέστερα στον τόπο παραγωγής τους και αποκλείονται οι διαδικασίες εκκένωσης και επαναλαμβανόμενης πλήρωσης της συσκευασίας. Κάθε φορά θα αλλάζει ο σάκος και μια φορά την ημέρα θα πλένονται οι περιέκτες στους θαλάμους και στους κοινόχρηστους χώρους (εσωτερικούς-εξωτερικούς). Για τη μεταφορά των απορριμμάτων πρέπει να χρησιμοποιούνται τροχήλατοι κάδοι, οι οποίοι θα κλείνουν ασφαλώς και θα απολυμαίνονται στο τέλος κάθε βάρδιας. Οι τροχήλατοι κάδοι μεταφοράς θα διακρίνονται σε οικιακών και μολυσματικών. Οι σάκοι θα πρέπει να τοποθετούνται στον τροχήλατο κάδο με την αντίστοιχη σήμανση. Ο κάδος θα είναι ανοξείδωτος, χωρητικότητας 350-500 lt, να διαθέτει καπάκι και προστατευτικά για την αποφυγή πρόσκρουσης. Στον πυθμένα του θα υπάρχει αποχέτευση για τον συχνό καθαρισμό του. Σε περίπτωση που δεν τηρείται η διαδικασία διαχείρισης των απορριμμάτων, η Διοίκηση του Γ.Ν-Κ.Υ Νεάπολης «Διαλυνάκειο» έχει το δικαίωμα να επιβάλλει πρόστιμο έως 500,00€ για κάθε παράβαση.
6. Το Γ.Ν-Κ.Υ Νεάπολης «Διαλυνάκειο» παρέχει στον ανάδοχο χώρο για την φύλαξη των εργαλείων, των μηχανημάτων και υλικών καθαριότητας, καθώς επίσης και αποδυτήρια για το προσωπικό του. Τα υλικά πολλαπλών χρήσεων (σφουγγαρίστρες, μάπες με μικροΐνες, πανάκια) θα πλένονται σε πλυντήρια και θα στεγνώνονται σε στεγνωτήρια που θα βρίσκονται εντός του χώρου του νοσοκομείου. Ο ανάδοχος οφείλει να διατηρεί την τάξη και την καθαριότητα των χώρων αυτών και να τους επιστρέψει μετά τη λήξη της σύμβασης στην αρχική τους κατάσταση. Ο ανάδοχος έχει υποχρέωση να αδειάζει τους χώρους που του παρασχέθηκαν για την εργασία του με δικά του έξοδα, μόλις αυτά ζητηθούν από το Νοσοκομείο. Ο εργοδότης δεν ευθύνεται για κλοπή ή φθορά για οποιοδήποτε λόγο των αντικειμένων που φέρνει ή έχει αποθηκευμένα ο ανάδοχος και οι υπάλληλοί του στο χώρο του Γ.Ν-Κ.Υ Νεάπολης «Διαλυνάκειο»..
7. Ο ανάδοχος υποχρεούται να τηρεί όλους τους κανόνες πυρασφάλειας και ασφάλειας και να συμμορφώνεται με τις σχετικές οδηγίες του Γ.Ν-Κ.Υ Νεάπολης «Διαλυνάκειο».
8. Ο ανάδοχος είναι υπεύθυνος για την αποκατάσταση οποιασδήποτε ζημιάς ή βλάβης που θα προκληθεί στο προσωπικό και στις εγκαταστάσεις του Γ.Ν-Κ.Υ Νεάπολης «Διαλυνάκειο». ή σε οποιονδήποτε τρίτο, εφ' όσον αυτή οφείλεται σε υπαιτιότητα των υπαλλήλων του ιδίου (αναδόχου) ή των εργασιών του.
9. Ο ανάδοχος υποχρεούται να τηρεί έντυπη αλληλογραφία µε τους αρμόδιους του Γ.Ν-Κ.Υ Νεάπολης «Διαλυνάκειο» µε σκοπό την επισήμανση τυχόν παραλείψεων όσο και παραπόνων.
10. Ο ανάδοχος υποχρεούται να αντικαθιστά αμέσως κάθε έλλειψη και παράλειψη ή πλημμελή εργασία που θα παρατηρείται και γνωστοποιείται σ’ αυτόν από τους υπεύθυνους του Γ.Ν-Κ.Υ Νεάπολης «Διαλυνάκειο» και την Ε.Ν.Λ. Εάν ο ανάδοχος δεν φροντίζει σύμφωνα µε τα ανωτέρω για την αποκατάσταση της έλλειψης ή παράλειψης ή πλημμελούς εργασίας θα επιβάλλονται από το Γ.Ν-Κ.Υ Νεάπολης «Διαλυνάκειο» οι κάτωθι ποινικές ρήτρες:
11. Για κάθε παράλειψη ή πληµµελή εργασία που θα επισημανθεί στον ανάδοχο θα επιβάλλεται ποινική ρήτρα από ίση με ποσοστό από 3% έως 10%, παρακρατούµενης από την μηνιαία αμοιβή. Σε κάθε περίπτωση το Νοσοκομείο δικαιούται να κηρύξει έκπτωτο τον ανάδοχο χωρίς άλλη διατύπωση.
12. Για οποιαδήποτε αλλαγή τρόπου καθαριότητας και χρήσης υλικών πρέπει να υπάρχει έγκριση από την Ε.Ν.Λ..
13. Κατά την παροχή υπηρεσιών από τον ανάδοχο, δεν πρέπει να παρακωλύεται η λειτουργία του Νοσοκομείου ούτε να ενοχλούνται ασθενείς, προσωπικό και επισκέπτες.
14. Ο ανάδοχος πρέπει να φροντίζει για την έγκαιρη ανάληψη υπηρεσίας από τους υπαλλήλους του και για την αποχώρησή τους από το Νοσοκομείο, µετά το τέλος της εργασίας τους.
15. Ο ανάδοχος είναι υπεύθυνος για την παροχή υπηρεσιών, λαμβάνοντας υπόψη τις αυξημένες απαιτήσεις που συνεπάγεται η παροχή υπηρεσιών στο χώρο ενός Νοσηλευτικού Ιδρύματος.
16. Πριν την ανάληψη της εργασίας ο ανάδοχος καταρτίζει με τις σχετικές οδηγίες του Νοσοκομείου πρόγραμμα για την καθαριότητα και την απολύμανση των χώρων. Επιπλέον μέτρα απολύμανσης μπορούν να ζητηθούν από τον εργοδότη.
17. Ο ανάδοχος επιβαρύνεται με όλα τα έξοδα που αφορούν την παροχή των υπηρεσιών του (όπως στολές προσωπικού, )

**Άρθρο 2.**

**ΤΗΡΗΣΗ ΚΑΝΟΝΙΣΜΩΝ ΥΓΙΕΙΝΗΣ ΚΑΙ ΑΣΦΑΛΕΙΑΣ**

1. Καθ’ όλη τη διάρκεια της Σύμβασης, ο Ανάδοχος πρέπει να συμμορφώνεται με τους Κανονισμούς Υγιεινής και Ασφάλειας Ν.1568/85 που προβλέπονται από το ισχύον εθνικό, κοινοτικό και διεθνές δίκαιο ή έχει ειδικά θεσπίσει το Νοσοκομείο, βάσει Οδηγών Ορθής Υγιεινής Πρακτικής και να προσαρμόζεται σε κάθε μεταβολή τους, ΙSO ELOT.
2. Ο Ανάδοχος, ως υπόχρεος να τηρεί τους Κανονισμούς Υγιεινής και Ασφάλειας, υποχρεούται να ανακοινώνει αμέσως στην Υπηρεσία τις οδηγίες που απευθύνονται ή κοινοποιούνται σε αυτόν κατά τη διάρκεια της Σύμβασης και τα έγγραφα των διάφορων Αρμόδιων Αρχών σχετικά με τους εν λόγω Κανονισμούς.
3. Τόσο η Υπηρεσία όσο και κάθε Αρμόδια Αρχή δικαιούνται να παρακολουθούν και να ελέγχουν τη συμμόρφωση του Αναδόχου με τους Κανονισμούς Υγιεινής και Ασφάλειας.

**Άρθρο 3.**

**ΠΡΟΣΩΠΙΚΟ ΤΟΥ ΑΝΑΔΟΧΟΥ**

1. Ο ανάδοχος υποχρεούται να διαθέσει έμπειρο προσωπικό (με προϋπηρεσία σε χώρο παροχής Υπηρεσιών Υγείας) άνω των 25 ετών, που δεν θα εναλλάσσεται συχνά, εκπαιδευμένο σε γενικούς και ειδικούς κανόνες υγιεινής, ανάλογα με τη θέση εργασίας του, σύμφωνα με πρόγραμμα που θα έχει υλοποιηθεί και θα κατατεθεί.
2. Ο ανάδοχος είναι υπεύθυνος για τη συνεχή ενημέρωση και εκπαίδευση του προσωπικού του για θέματα που αφορούν την χρήση των υλικών καθαριότητας, την τεχνολογία και υγιεινή ώστε να υλοποιούνται οι νομοθετικές απαιτήσεις. Τα έξοδα αυτά βαρύνουν αποκλειστικά τον ανάδοχο.
3. Ο ανάδοχος υποχρεούται στην απαρέγκλιτη τήρηση της εκάστοτε ισχύουσας εργατικής και ασφαλιστικής νομοθεσίας, αναφορικά με την παροχή εργασίας του προσωπικού του, ιδίως δε ως προς την καταβολή των αποδοχών, οι οποίες σε καμία περίπτωση δεν μπορεί να είναι κατώτερες των προβλεπομένων από την οικεία Σ.Σ.Ε. την τήρηση του νομίμου ωραρίου, των όρων υγιεινής και ασφάλειας κλπ. Παράβαση της υποχρέωσης αυτής δίνει το δικαίωμα στο Νοσοκομείο για μονομερή καταγγελία της συμβάσεως και κήρυξη του αναδόχου ως εκπτώτου.
4. Το προσωπικό καθαριότητας υποχρεούται να τηρεί τις κείμενες διατάξεις σχετικά µε την υγιεινή και ασφάλειά του και ο ανάδοχος είναι αποκλειστικός και μόνος υπεύθυνος ποινικά και αστικά για κάθε ατύχημα που τυχόν προκύψει.
5. Στο Νοσοκομείο θα παραδοθούν αποδεικτικά ασφάλισης των εργαζομένων στο Ι.Κ.Α ή σε άλλο δημόσιο οργανισμό. Αλλοδαποί μπορούν να απασχοληθούν μόνο εφ' όσον έχουν τα απαραίτητα έγγραφα παραμονής και εργασίας στην Ελλάδα. Ο εργοδότης μπορεί να ζητήσει οποτεδήποτε οποιαδήποτε πληροφορία για την εργασιακή σχέση του προσωπικού με τον ανάδοχο.
6. Το προσωπικό που θα απασχολείται από τον ανάδοχο πρέπει να είναι υγιές, γεγονός που αποδεικνύεται με την προσκόμιση βιβλιαρίου υγείας εν ισχύ, θεωρημένου από τις αρμόδιες αρχές. Σημειώνεται ότι το προσωπικό πρέπει να έχει ελεγχθεί για ηπατίτιδα Β και να είναι εφοδιασμένο µε κάρτα εμβολιασμού έναντι της ηπατίτιδας Β και του τετάνου.
7. Το προσωπικό που θα απασχοληθεί θα πρέπει να γνωρίζει πολύ καλά την Ελληνική γλώσσα (ικανότητα προφορικού λόγου), να είναι άριστο στο ήθος του, άψογο από πλευράς συμπεριφοράς απέναντι σε τρίτους και στο προσωπικό του Γ.Ν-Κ.Υ Νεάπολης «Διαλυνάκειο».
8. Το Νοσοκομείο έχει το δικαίωμα να ζητήσει από τον ανάδοχο την απομάκρυνση εργαζομένων από την εργασία στο συγκεκριμένο χώρο, που κρίνει ότι δεν ανταποκρίνονται στις υποχρεώσεις τους, ή δείχνουν ολιγωρία ή δεν πειθαρχούν στις οδηγίες και τους κανόνες του Νοσοκομείου. Ο εργαζόμενος δεν έχει καμία αξίωση για το λόγο αυτό από το Νοσοκομείο.
9. Ο ανάδοχος και το προσωπικό που θα χρησιμοποιήσει κατά την εκτέλεση του έργου, δεν έχουν καμία απολύτως σχέση εξαρτημένης εργασίας με το Νοσοκομείο, οι δε μισθοί και αμοιβές τους, καθώς και οποιεσδήποτε άλλες υποχρεώσεις, οι οποίες επιβάλλονται από την εργατική και ασφαλιστική νομοθεσία, βαρύνουν αποκλειστικά τον ανάδοχο, ο οποίος είναι ο μόνος υπεύθυνος έναντι αυτών με τους οποίους συνδέεται με εργασιακή ή άλλη σχέση καθώς και έναντι τρίτων εξ’ αφορμής των σχέσεων αυτών.
10. Το Νοσοκομείο δύναται να ζητήσει από τον ανάδοχο να προσλάβει και άλλους υπαλλήλους, αν κρίνει ότι η σύνθεση του προσωπικού τόσο αριθμητικά όσο και κατά ειδικότητες δεν επαρκεί για την εξυπηρέτηση του Νοσοκομείου.
11. Το προσωπικό που απασχολείται στους κοιτώνες είναι επιφορτισμένο με την καθαριότητα καθώς και τη διαχείριση του καθαρού και ακάθαρτου ιματισμού σε συνεργασία με το γραφείο ιματισμού του νοσοκομείου.
12. Οι βάρδιες του προσωπικού και οι ώρες αναπληρωματικής ανάπαυσης (repo) θα εναλλάσσονται με τέτοιο τρόπο, ώστε να διασφαλίζεται η συνεχής καθαριότητα των χώρων του Νοσοκομείου.
13. Ο ανάδοχος υποχρεούται να καταρτίσει πρόγραμμα εργασίας για το προσωπικό του, το οποίο θα κοινοποιείται στον εργοδότη. Το μηνιαίο πρόγραμμα του προσωπικού καθαριότητας, στο οποίο θα περιγράφεται αναλυτικά το ωράριο και ο χώρος που θα απασχολείται ο κάθε εργαζόμενος, θα παραδίδεται στον προϊστάμενο του Τμήματος Επιστασίας, το αργότερο την 25η ημέρα του προηγούμενου μήνα. Επίσης θα κατατίθεται και εβδομαδιαίο πρόγραμμα όπου θα αναφέρεται το προσωπικό και το τμήμα στο οποίο εργάζεται.
14. Το προσωπικό θα είναι μόνιμο για κάθε νοσηλευτικό τμήμα δεν θα μετακινείται κατά τη διάρκεια της βάρδιας και δεν θα εναλλάσσεται (ειδικά σε κλειστά τμήματα όπως μονάδες και χειρουργεία). Αλλαγές θα γίνονται μόνο μετά από ενημέρωση του Προϊστάμενου του Γραφείου Επιστασίας και με τη σύμφωνη γνώμη αυτού.
15. Η απασχόληση του προσωπικού θα γίνεται σύμφωνα με την ισχύουσα νομοθεσία.
16. Σε περίπτωση που ο αριθμός του απασχολημένου προσωπικού είναι λιγότερος από εκείνον που αναγράφεται στο πρόγραμμα και που είναι υποχρεωμένος να υποβάλλει ο ανάδοχος στην υπηρεσία του Γ.Ν-Κ.Υ Νεάπολης «Διαλυνάκειο» θα επιβάλλονται οι παρακάτω ποινές:
17. Πρόστιμο 44 € για την απουσία κάθε ατόμου σε ένα 24ωρο.
18. Σε περίπτωση συστηματικής απουσίας προσωπικού και µη τήρησης του προβλεπόμενου προγράμματος το Γ.Ν-Κ.Υ Νεάπολης «Διαλυνάκειο» διατηρεί το δικαίωμα καταγγελίας της σύμβασης και κήρυξης του αναδόχου ως έκπτωτου.
19. Κατά τη διάρκεια της σύμβασης και μετά τη λήξη της, ο ανάδοχος και το προσωπικό του αναλαμβάνουν την υποχρέωση να τηρούν εμπιστευτικά όλα τα στοιχεία, που τους έγιναν γνωστά λόγω της εργασίας τους, σχετικά με τις δραστηριότητες και τους χώρους του Νοσοκομείου. Η παραπάνω υποχρέωση αφορά ιδίως τα στοιχεία σχετικά με την κατάσταση υγείας των ασθενών και γενικά κάθε στοιχείο που μπορεί να θεωρηθεί ότι εμπίπτει στο ιατρικό απόρρητο.
20. Ο ανάδοχος και το προσωπικό του οφείλει να τηρεί αυστηρά τους κανόνες πρόληψης ατυχημάτων για την προσωπική ασφάλεια κάθε εργαζομένου. Την ευθύνη για την τήρηση των κανόνων αυτών έχει ο ανάδοχος.
21. Σε περίπτωση προκληθείσας βλάβης στους χώρους ή στον εξοπλισμό του Νοσοκομείου, από το προσωπικό του αναδόχου αυτός υποχρεούται, με δική του δαπάνη, να αποκαταστήσει άμεσα τη βλάβη και ο εξοπλισμός να παραδοθεί στην ίδια καλή κατάσταση που είχε παραληφθεί.
22. Το προσωπικό οφείλει να διατηρεί υψηλό επίπεδο ατομικής υγείας και υγιεινής, φέρει δε καθαρή και ευπαρουσίαστη στολή.
23. Η προμήθεια, συντήρηση και πλύσιμο των στολών βαρύνουν αποκλειστικά τον ανάδοχο. Οι στολές εργασίας του προσωπικού του αναδόχου θα είναι ομοιόμορφη και ίδια από πλευράς ποιότητας και χρώματος ώστε η εμφάνισή του να είναι άριστη και να τυγχάνει της εγκρίσεως του Γ.Ν-Κ.Υ Νεάπολης «Διαλυνάκειο».
24. Οι στολές του προσωπικού πρέπει να είναι καθαρές και ευπρεπείς. Σε κάθε εργαζόμενο πρέπει να διατεθούν τουλάχιστον δύο (2) στολές εργασίας οι οποίες θα αναγράφουν την επωνυμία και το λογότυπο του αναδόχου. Το χρώμα των στολών εργασίας πρέπει να εγκριθεί από το Γ.Ν-Κ.Υ Νεάπολης «Διαλυνάκειο», ώστε να μην ομοιάζει με τον χρωματισμό των στολών εργασίας του προσωπικού του Νοσοκομείου.
25. Το προσωπικό του αναδόχου υποχρεούται να φέρει στην στολή εργασίας του και σε εμφανές σημείο ειδική πλαστικοποιημένη κονκάρδα η οποία θα φέρει τα εξής : 1) φωτογραφία 2) ονοµατεπώνυµο 3) ειδικότητα εργασίας 4) τμήμα 5) επωνυμία και λογότυπο του αναδόχου.

**Άρθρο 4**

**Διαδικασια Ελεγχου Αναδοχου**

1. Ο ανάδοχος επιθεωρείται και ελέγχεται από ορισθείσα Επιτροπή και κάθε εξουσιοδοτημένο προς τούτο από το Δ.Σ πρόσωπο, για τη διαπίστωση της ποιότητας των παρεχόμενων υπηρεσιών. Έλεγχος μπορεί να διενεργηθεί χωρίς προηγούμενη ειδοποίηση από την Ε.Ν.Λ. του Νοσοκομείου, από μέλος της Διοίκησης του Νοσοκομείου και από τον Υπεύθυνο Επιστασίας. Οι ανωτέρω έλεγχοι είναι ανεξάρτητοι του ελέγχου που ενεργείται από την υγειονομική υπηρεσία ή άλλες κρατικές αρχές αυτεπαγγέλτως.
2. Ο ανάδοχος οφείλει να τηρεί τον Εσωτερικό Κανονισμό Λειτουργίας του Νοσοκομείου, τις αποφάσεις του Διοικητικού Συμβουλίου ή των εξουσιοδοτημένων οργάνων του και τους όρους της σύμβασης βάσει των οποίων θα ελέγχεται – επιθεωρείται. Για όσα δεν αναγράφονται στην σύμβαση ισχύουν όσα περιγράφονται στην Διακήρυξη και τις σχετικές Νομοθεσίες που αφορούν τις παρεχόμενες υπηρεσίες του αναδόχου.
3. Ο ανάδοχος υποχρεούται να δέχεται τον ανωτέρω έλεγχο και να διευκολύνει τα όργανα που τον ασκούν.
4. Ο ανάδοχος τηρεί βιβλίο επικοινωνίας µε την επιτροπή ελέγχου καθαριότητας µε σκοπό την αναγραφή σε αυτό τυχόν ελλείψεων ή παραπόνων παρουσία του εκπροσώπου του αναδόχου, το οποίο θα υπογράφεται και από τα δύο μέρη. Ο ανάδοχος είναι υποχρεωμένος να συμμορφώνεται και να επιλαμβάνεται των αναφερομένων στο βιβλίο ελλείψεων. Η επιτροπή ελέγχου καθαριότητας επιθεωρεί και υπογράφει την εξάλειψη των παραλείψεων ή εάν δεν υπάρχει συμμόρφωση για την αποκατάσταση του ανωτέρω το αργότερο εντός του επομένου 24ώρου, επιβάλλεται από το νοσοκομείο πρόστιμο 150 €, αναγράφεται στο πρωτόκολλο του μήνα που τελεσιδίκησε η απόφαση για ποινή και παρακρατείται από το μηνιαίο τίµηµα. Η απόφαση επιβολής προστίµου κοινοποιείται στον ανάδοχο που δικαιούται να διατυπώσει εγγράφως αντιρρήσεις εντός πέντε (5) εργασίμων ημερών από την προς αυτόν κοινοποίηση του προστίμου. Παράβαση των υποχρεώσεων αυτών δίνει το δικαίωμα στο Νοσοκομείο για μονομερή καταγγελία της συμβάσεως και κήρυξη του αναδόχου ως έκπτωτου.
5. Αξιολόγηση καθαριότητας θα διενεργείται και μέσω εντύπων που θα συμπληρώνονται σε εβδομαδιαία βάση από τους προϊστάμενους των τμημάτων και θα συλλέγονται από τον Προϊστάμενο του Γραφείου Επιστασίας. Δείγματα έντυπων εβδομαδιαίας αξιολόγησης επισυνάπτονται.

**Άρθρο 5**

**ΠΛΗΜΜΕΛΗΣ ΕΚΠΛΗΡΩΣΗ ΥΠΟΧΡΕΩΣΕΩΝ**

Σε περίπτωση πλημμελούς παροχής υπηρεσιών καθαρισμού και απολύμανσης ο ανάδοχος ενημερώνεται άμεσα από τον εργοδότη και είναι υποχρεωμένος να εκτελέσει άμεσα την υπηρεσία, εφόσον αυτό επιτρέπεται από τις ανάγκες του εργοδότη. Σε περίπτωση που ο ανάδοχος δεν αποκαταστήσει τις πλημμελώς εκτελεσθείσες εργασίες άμεσα, τότε δεν καταβάλλεται αμοιβή για αυτές. Περαιτέρω ο εργοδότης έχει το δικαίωμα να αναθέσει σε τρίτο φυσικό ή νομικό πρόσωπο τις από τη σύμβαση προκαθορισμένες εργασίες καθαρισμού και απολύμανσης, σε βάρος του ανάδοχου, όταν αυτός - κατόπιν και γραπτής ειδοποίησης - δεν εκπληρώσει άμεσα τις υποχρεώσεις του. Σε κάθε περίπτωση ο εργοδότης διατηρεί το δικαίωμα να λύσει μονομερώς τη σύμβαση, κηρύσσοντας των ανάδοχο έκπτωτο και να αξιώσει αποζημίωση.

**Άρθρο 6.**

**ΑΠΟΖΗΜΙΩΣΗ ΕΚ ΜΕΡΟΥΣ ΤΟΥ ΑΝΑΔΟΧΟΥ**

1. Ο ανάδοχος ευθύνεται σε αποζημίωση έναντι του Νοσοκομείου. για κάθε φθορά και βλάβη που θα έχει προκληθεί στο χώρο και στα αντικείμενα που χρησιμοποιεί και καθαρίζει πέρα από τη κανονική και συνήθη χρήση.
2. Ο Ανάδοχος υποχρεούται να αποζημιώνει πλήρως το Νοσοκομείο, τους υπαλλήλους του, και κάθε τρίτο άτομο για όλα τα έξοδα, απώλειες, ζημίες και δαπάνες. Ακόμη, να καλύπτει όλες τις απαιτήσεις, που πηγάζουν από ή σε σχέση με οποιαδήποτε πράξη ή παράλειψη του Αναδόχου σχετιζόμενη με τη παρούσα Σύμβαση. Το ίδιο ισχύει για κάθε παράβαση που πηγάζει ή απορρέει από την εκτέλεση των εργασιών που συντελέστηκαν ή προκλήθηκαν σε σχέση με :
3. σωματικές βλάβες (συμπεριλαμβανομένων βλαβών που απέβησαν θανατηφόρες), και/ή
4. οποιαδήποτε απώλεια ή ζημία της ακίνητης και κινητής περιουσίας του Νοσοκομείου.
5. Ο ανάδοχος υποχρεούται να τηρεί τις κείμενες διατάξεις σχετικά με την ασφάλεια των εργαζομένων και είναι αποκλειστικός και μόνος υπεύθυνος ποινικά και αστικά για κάθε ατύχημα στο προσωπικό του.

**Άρθρο 7.**

**ΑΣΦΑΛΙΣΗ ΤΟΥ ΕΡΓΟΥ**

1. Ο Ανάδοχος υποχρεούται να συνάπτει και να διατηρεί, αποκλειστικά με δική του δαπάνη, ασφαλίσεις καθ’ όλη τη διάρκεια ισχύος της παρούσας Σύμβασης σύμφωνα με τη Ελληνική νομοθεσία και τα προβλεπόμενα στην παρούσα Σύμβαση, για οποιεσδήποτε δραστηριότητες προβλέπονται ή εμπίπτουν στην παρούσα Σύμβαση, ιδίως δε την σχετικά με την ασφάλιση του προσωπικού του και για αστική ευθύνη έναντι τρίτων.
2. Ο Ανάδοχος θα εξασφαλίσει, ότι θα υφίστανται σε ισχύ οι κάτωθι αναφερόμενες ασφαλιστικές καλύψεις καθ' όλη τη διάρκεια εκτέλεσης του Έργου :
3. Κάλυψη οποιασδήποτε Αστικής Ευθύνης προς οποιονδήποτε τρίτο, η οποία ανακύπτει από ή οφείλεται στην εκτέλεση του Έργου, περιλαμβανομένων αλλά όχι μόνο, περιπτώσεων θανάτου, σωματικών βλαβών, απώλειας ή ζημίας περιουσίας, ατυχηματικής ρύπανσης, ψυχικής οδύνης και ηθικής βλάβης, μέχρι εκείνων των ορίων ευθύνης τα οποία θα διατηρούσε σε ισχύ ένας συνετός λειτουργός έργου παρόμοιας φύσης, μεγέθους και χαρακτηριστικών του Έργου και τα οποία σε καμία περίπτωση δεν θα είναι χαμηλότερα των Ευρώ 1.000.000,00 € ανά γεγονός και Ευρώ 2.000.000,00 € αθροιστικά ετησίως. Στην κάλυψη θα περιλαμβάνεται ρητά και η εκ του Άρθρου 922 του Αστικού Κώδικα απορρέουσα ευθύνη της Υπηρεσίας (ευθύνη προστήσαντος).
4. Με το ασφαλιστήριο, στο οποίο το Νοσοκομείο θα αναφέρεται ως «συνασφαλιζόμενος» θα καλύπτεται και η εκ του Νόμου ευθύνη του Αναδόχου, την οποία έχει με την ιδιότητα του Εργοδότη και περιλαμβάνει την, από τα άρθρα 657, 658 και 932 του ισχύοντος Α.Κ., προβλεπόμενη υποχρέωση του Ασφαλισμένου έναντι του προσωπικού του που είναι ασφαλισμένο στο ΙΚΑ και απασχολείται στις περιγραφόμενες στην παρούσα σύμβαση εργασίες, σε περίπτωση σωματικών βλαβών που θα προκληθούν κατά τη διάρκεια της εργασίας. Ο Ανάδοχος θα πρέπει να εξασφαλίσει ότι τα ανωτέρω τηρούνται και από τους πάσης φύσεως συμβούλους, συνεργάτες και υπεργολάβους αυτού.
5. Ο Ανάδοχος υποχρεούται να ασφαλίσει το προσωπικό του σύμφωνα με τις διατάξεις της Ελληνικής Εργατικής Νομοθεσίας όπως αυτές ισχύουν ανά πάσα χρονική στιγμή. Σε περίπτωση που προσωπικό του Αναδόχου δεν υπάγεται σε διατάξεις της ισχύουσας Νομοθεσίας, αυτός υποχρεούται να το ασφαλίσει έναντι ατυχημάτων σε ασφαλιστικές εταιρείες. Ο Ανάδοχος θα πρέπει να εξασφαλίσει ότι τα ανωτέρω τηρούνται και από τους πάσης φύσεως συμβούλους, συνεργάτες και υπεργολάβους αυτού.
6. Όλες οι ασφαλιστικές συμβάσεις θα καταρτίζονται εγγράφως και θα τυγχάνουν της εγκρίσεως της Υπηρεσίας, η οποία θα έχει την έννοια του ελέγχου και της εκ μέρους της αποδοχής ότι συμμορφώνονται επαρκώς με τους όρους του παρόντος Άρθρου, του Προσαρτήματος περί ελάχιστων ασφαλιστικών απαιτήσεων και των λοιπών όρων της παρούσας Σύμβασης .
7. Οι ασφαλίσεις δεν απαλλάσσουν ούτε περιορίζουν καθ’ οιονδήποτε τρόπο τις υποχρεώσεις και ευθύνες του αναδόχου που απορρέουν από την παρούσα Σύμβαση. Σε κάθε περίπτωση, ο Ανάδοχος ευθύνεται πλήρως για όλους τους κινδύνους που απορρέουν ή σχετίζονται με την παροχή των υπηρεσιών του και παραμένει αποκλειστικά και εξ ολοκλήρου υπεύθυνος για την πλήρη και έγκαιρη αποκατάσταση ζημιών σε πρόσωπα ή / και πράγματα, ανεξάρτητα εάν και σε ποιο βαθμό καλύπτονται από ασφαλιστικές συμβάσεις ή αποζημιώνονται από τους ασφαλιστές, ακόμη και πέραν των ποσών κάλυψης των εν λόγω συμβάσεων.

**Άρθρο 8**

**ΠΟΙΝΙΚΕΣ ΡΗΤΡΕΣ**

Το Νοσοκομείο έχει δικαίωμα να επιβάλλει τις ποινικές ρήτρες που προβλέπονται από τους νόμους που διέπουν την παρούσα καθώς και από την σύμβαση που θα υπογραφθεί με τον ανάδοχο.

**Άρθρο 9.**

**ΆΛΛΟΙ ΌΡΟΙ**

1. Η Επιτροπή Αξιολόγησης του εν λόγω διαγωνισμού μπορεί να επισκεφτεί χώρους όπου ο ανάδοχος παρέχει υπηρεσίες στο αντικείμενο καθαριότητας Νοσοκομείων, για να έχει σαφή εικόνα της παροχής υπηρεσιών του. Η Επιτροπή Αξιολόγησης θα συνοδεύεται από μέλη της Ε.Ν.Λ. και δικαιούται να πάρει πληροφορίες από τους αποδέκτες των υπηρεσιών για το ποιοτικό επίπεδο παροχής υπηρεσιών του αναδόχου, όπως επίσης να ζητήσει από τον ανάδοχο δείγματα των υλικών και ειδών που θα χρησιμοποιήσει.
2. Απαγορεύεται στον ανάδοχο η με οποιανδήποτε τρόπο εκχώρηση ή μεταβίβαση προς τρίτους των δικαιωμάτων και υποχρεώσεων του που απορρέουν από τη παρούσα σύμβαση.
3. Ο ανάδοχος θα πρέπει να προσαρμόζεται στις υποδείξεις που προκύπτουν έπειτα από ελέγχους είτε του νοσοκομείου είτε από άλλους κρατικούς φορείς (π.χ. Σώμα Επιθεωρητών Υπηρεσιών Υγείας και Πρόνοιας, Δ/νση Υγιεινής Νομαρχίας κ.τ.λ.)

**ΙΙ ΠΡΟΔΙΑΓΡΑΦΕΣ ΚΑΘΑΡΙΟΤΗΤΑΣ ΚΑΙ ΑΠΟΛΥΜΑΝΣΗΣ**

 **ΠΡΟΔΙΑΓΡΑΦΕΣ ΚΑΘΑΡΙΟΤΗΤΑΣ ΚΑΙ ΑΠΟΛΥΜΑΝΣΗΣ**

Ο ανάδοχος είναι υποχρεωμένος να παρέχει υψηλού επιπέδου υπηρεσίες καθαριότητας και απολύμανσης, σύμφωνα με όσα ενδεικτικά και όχι περιοριστικά αναφέρονται παρακάτω, καθώς επίσης και σύμφωνα με τις υποδείξεις της Επιτροπής Νοσοκομειακών Λοιμώξεων όπως θα τεθούν κατά την κατάρτιση της σύμβασης. Επισημαίνεται ότι στον καθημερινό καθαρισμό περιλαμβάνεται και η υποχρέωση να ξανακαθαριστεί κάποιος χώρος, εφόσον μετά τον τακτικό καθαρισμό, το αποτέλεσμα δεν είναι ικανοποιητικό ή εφόσον ο χώρος λερωθεί ξανά.

**Όλο το προσωπικό πρέπει να γνωρίζει καλά και να εφαρμόζει πάντα τα παρακάτω στη καθημερινή και στη γενική καθαριότητα:**

**ΓΕΝΙΚΑ:**

* Η καθαριότητα σε όλους τους χώρους πρέπει να αρχίζει από τα καθαρότερα σημεία και να προχωράει προς τα πιο βρώμικα, δηλ. οι διάδρομοι και οι κοινόχρηστοι χώροι, μετά οι θάλαμοι νοσηλείας και τέλος οι θάλαμοι που νοσηλεύονται ασθενείς με μεταδοτικά νοσήματα ή πολυανθεκτικά μικρόβια.
* Προηγείται ο καθαρισμός, έπεται η απολύμανση.
* ΣΕΙΡΑ ΕΡΓΑΣΙΩΝ: Αποκομιδή απορριμμάτων, υγρό ξεσκόνισμα, σφουγγάρισμα με πανέτα.
* Η συσσώρευση σκόνης σε ραγίσματα, αρμούς, και γωνίες είναι οπτικά δυσάρεστες και συγκεντρώνεται σκόνη και βρωμιά. Όταν οι περιοχές αυτές είναι υγρές ενθαρρύνουν τον πολλαπλασιασμό των βακτηρίων. Πρέπει να καθαρίζονται επιμελώς.
* Να ελέγχονται οι ψευδοροφές, διότι το κενό διάστημα βοηθά την συσσώρευση σκόνης αλλά διευκολύνει και την πρόσβαση πτηνών.
* Στους διαδρόμους των τμημάτων η σφουγγαρίστρα ξεπλένεται κάθε 3 – 4 μέτρα περίπου.
* Για τις εμφανείς κηλίδες αίματος, ή άλλων βιολογικών υγρών σε μία επιφάνεια γίνονται τα ακόλουθα:
* Η κηλίδα καλύπτεται με χαρτοβάμβακα με το κατάλληλο απολυμαντικό (αδιάλυτη χλωρίνη, ή διάλυμα διχλωροϊσοκυανουρικού νατρίου NADCC 10.000 p.p.m) για 10 λεπτά.
* Η κηλίδα και το απολυμαντικό απομακρύνονται με απορροφητική πετσέτα (χαρτοβάμβακο) πάντα φορώντας γάντια, και στη συνέχεια καθαρίζεται η επιφάνεια με τον γνωστό τρόπο.
* Όλοι οι χώροι πρέπει να σκουπίζονται πριν από το σφουγγάρισμα.
* Απαγορεύεται αυστηρά το σκούπισμα με κοινή σκούπα, γιατί φορτίζει την ατμόσφαιρα με μικρόβια.
* Όταν χρησιμοποιείται κοινή σκούπα (και μόνο για εξωτερικούς χώρους) θα πρέπει να βρέχεται με νερό πριν το σκούπισμα και κατά τακτά χρονικά διαστήματα, ώστε να διατηρείται νοτισμένη καθ΄ όλη τη διάρκεια του σκουπίσματος.
* Το σκούπισμα στο νοσοκομείο γίνεται μόνο με πάνινη σκούπα (μάπα*)* ή με ηλεκτρική σκούπα με ειδικά φίλτρα.
* Τα απολυμαντικά **δεν αναμιγνύονται ποτέ** με άλλα απορρυπαντικά, γιατί χάνουν την απολυμαντική τους δράση δημιουργούν χημικές ενώσεις και αναθυμιάσεις. Χρησιμοποιούνται οι σωστές δοσολογίες του καθαριστικού προϊόντος ή απολυμαντικού. Η υπερδοσολογία αφήνει υπολείμματα και η μικρή ποσότητα δεν καθαρίζει σωστά.
* Η σφουγγαρίστρα σε όλους τους χώρους να χρησιμοποιείται κάθε πρωί στεγνή και ποτέ να μην τοποθετείται / παραμένει μέσα στον κουβά στο τέλος της εργασίας.
* Ο εξοπλισμός (τα τροχήλατα) να είναι μαρκαρισμένος με την ονομασία του χώρου, δηλαδή του τμήματος.
* Το νερό των κάδων σφουγγαρίσματος να αλλάζεται από δωμάτιο σε δωμάτιο. Χρησιμοποιείτε πάντα κρύο νερό για το σφουγγάρισμα.
* Όλα τα υλικά (πανέτες, σφουγγαρίστρες)που χρησιμοποιούνται για τη συλλογή μεγάλης ποσότητας αίματος ή άλλων βιολογικών υγρών θα απορρίπτονται σε κίτρινο περιέκτη.

**1. ΘΑΛΑΜΟΙ ΑΣΘΕΝΩΝ**

Ο θάλαμος πρέπει να καθαρίζεται στον ελάχιστο δυνατό χρόνο, ώστε να µην κωλύονται άλλες δραστηριότητες (γεύματα, ιατρικές επισκέψεις, νοσηλεία, επισκεπτήριο κλπ). Η καθαριότητα στους θαλάμους γίνεται καθημερινά και ξεκινά με:

1. Αποκομιδή των απορριμμάτων.
2. Σκούπισμα µε αντιστατικό πανί μιας χρήσεως που θα αλλάζει από θάλαμο σε θάλαμο. Αν είναι πολλαπλών χρήσεων θα πρέπει να υπάρχει πλυντήριο-στεγνωτήριο για να πλένονται και να στεγνώνονται μετά από κάθε χρήση. Απαγορεύεται η χρήση απλής οικιακής σκούπας.
3. Υγρό ξεσκόνισμα του θαλάμου με προεμποτισμένα πανάκια το οποίο περιλαμβάνει το ξεσκόνισμα σε: τραπέζια, φωτιστικά τοίχου, καθίσματα, περβάζια, παράθυρα, πόρτες και τα χερούλια τους και τζάμια παραθύρων.
4. Σφουγγάρισμα που εφαρμόζεται σ' όλα τα δάπεδα εκτός από μοκέτες και παρκέτα. Το σφουγγάρισμα θα γίνεται με το σύστημα με προεμποτισμένες πανέτες το οποίο είναι το εξής: Τοποθετείται στο κοντάρι η προεμποτισμένη πανέτα. Το σφουγγάρισμα ξεκινάει από το εσωτερικό του θαλάμου και προς τα έξω. Στο τέλος η χρησιμοποιημένη πανέτα απορρίπτεται και τοποθετείται καθαρή στο κοντάρι για τον επόμενο θάλαμο. Ο ελάχιστος αριθμός πανετών για ένα θάλαμο είναι δύο (2). Εάν χρειαστεί απολύμανση, τα πανάκια θα πρέπει να είναι εμποτισμένα με απολυμαντικό διάλυμα.
5. Τα πανάκια, οι πανέτες, οι σφουγγαρίστρες πλένονται καθημερινά σε πλυντήριο με τους εξής τρόπους: 1. Στους 90 οC ή οπωσδήποτε >70 οC ή 2. Στους 60 οC με την προσθήκη Cl2 με απορρυπαντικό και στεγνώνονται. Πριν το πλύσιμο αφαιρούνται τα ξένα σώματα (τρίχες, χνούδια κτλ). Οι σφουγγαρίστρες και τα πανάκια των WC πλένονται σε χωριστό πλυντήριο ή εάν αυτό δεν είναι εφικτό μετά το πέρας των πλύσεων είτε με τις πανέτες είτε με τις σφουγγαρίστρες θα πραγματοποιείται μια κενή πλύση με χλώριο για τη μείωση του μικροβιακού φορτίου.
6. Αν δηλωθεί μολυσματικό περιστατικό ή ασθενής µε ανοσοκαταστολή χρησιμοποιούνται ξεχωριστά υλικά σ' αυτούς τους θαλάμους (σφουγγαρίστρα WC, πανάκια).
7. Στους διαδρόμους και στις μεγάλες ανοικτές επιφάνειες µπορεί να χρησιμοποιηθεί μηχανή ταυτόχρονου σκουπίσματος και σφουγγαρίσματος ή, εναλλακτικά, κοινή σφουγγαρίστρα, διαφορετικού χρώματος απ' αυτή του WC, με σύστημα διπλού κουβά.

Οι παραπάνω ενέργειες εκτελούνται τουλάχιστον μία φορά σε κάθε βάρδια και όποτε κριθεί απαραίτητο.

Το προσωπικό του αναδόχου είναι επιφορτισμένο με την καθαριότητα-απολύμανση του ξενοδοχειακού εξοπλισμού των ασθενών εν απουσία και μόνο βοηθών θαλάμου.

Γενική Καθαριότητα θαλάμων πραγματοποιείται τουλάχιστον σε μηνιαία βάση, ή συχνότερα εφ' όσον κριθεί απαραίτητο από την προϊσταμένη ή από την Ε.Ν.Λ. Η γενική καθαριότητα περιλαμβάνει ανεξαιρέτως ό,τι υπάρχει μέσα στο θάλαμο πλην του ξενοδοχειακού εξοπλισμού ασθενών (ενδεικτικά: νοσηλευτική κλίνη, κομοδίνο, τραπεζίδιο κ.τ.λ.), ο καθαρισμός του οποίου θα πραγματοποιείται κατά την γενική καθαριότητα από το προσωπικό του αναδόχου μόνο ελλείψει βοηθών θαλάμου.

Συχνή καθαριότητα κατά τη διάρκεια του 24ώρου στα πόμολα, χειρολαβές και στα κομβία των ανελκυστήρων που υπάρχουν στους κόμβους κάθε ορόφου.

Καθαριότητα τζαμιών τουλάχιστον 2 φορές μηνιαίως.

Καθαριότητα καθισμάτων τουλάχιστον μία φορά μηνιαίως.

**2. ΤΟΥΑΛΕΤΕΣ**

1. Αποκομιδή απορριμμάτων.
2. Η καθαριότητα αρχίζει από πάνω προς τα κάτω και από τα πιο καθαρά προς τα ακάθαρτα σημεία καθημερινά. Καθαρίζεται πρώτα η λάμπα µε υγρό ξεσκονόπανο, οι καθρέπτες, οι τοίχοι γύρω από τον νεροχύτη, καθαρίζεται η θήκη των χειροπετσετών και αναπληρώνεται. Αν υπάρχουν αυτόματες συσκευές σαπουνιού αντικαθίσταται το δοχείο σαπουνιού (σε καμία περίπτωση δεν επαναπληρώνεται). Ακολουθεί διαδικασία καθαριότητας και απολύμανσης σε όλα τα είδη υγιεινής και εξαρτήματα.

Γίνεται καθαριότητα αρχικά στο νιπτήρα με προεμποτισμένα με απορρυπαντικό πανάκια από το κίτρινο κουβαδάκι – Ξέπλυμα. Ακολουθεί απολύμανση του νιπτήρα με προεμποτισμένα με απολυμαντικό διάλυμα πανάκια από το κίτρινο κουβαδάκι. Επαναλαμβάνεται η ίδια διαδικασία για τη λεκάνη της τουαλέτας με το κόκκινο κουβαδάκι. Συνοπτικά, απαιτείται καθαρισμός- ξέπλυμα -απολύμανση για ότι υπάρχει στην τουαλέτα, και χρήση πολλών πανιών για: τον νιπτήρα-μπαταρίες-θήκη χειροπετσετών-σαπουνοθήκη και τη λεκάνη-κάδο απορριμμάτων-πιγκάλ. Εφοδιάζουμε με υλικά (χαρτί, χειροπετσέτες, κρεμοσάπουνο). Ακολουθεί σφουγγάρισμα με σύστημα με προεμποτισμένες πανέτες ή διπλού κουβά

Συνοπτικά το σύστημα διπλού κουβά χρησιμοποιείται ως εξής:

1. ΜΠΛΕ κάδος: απορρυπαντικό/απολυμαντικό διάλυμα.
2. ΚΟΚΚΙΝΟΣ κάδος: νερό για ξέβγαλμα.
3. ΣΦΙΓΚΤΗΡΑΣ: στον κόκκινο κάδο.
4. ΧΡΗΣΗ:
5. Εμβάπτιση της σφουγγαρίστρας στο απορρυπαντικό ή απολυμαντικό διάλυμα (μπλε κάδος).
6. Στίψιμο της σφουγγαρίστρας (κόκκινος κάδος).
7. Σφουγγάρισμα επιφάνειας.
8. Εμβάπτιση στον κόκκινο κάδο (ξέπλυμα-στίψιμο) & επανάληψη της διαδικασίας.
9. Ο κάδος με το απολυμαντικό αδειάζεται στην επόμενη τουαλέτα.
10. Η σφουγγαρίστρα θα είναι αποκλειστικά για τις τουαλέτες και δεν θα χρησιµοποιείται σε άλλους χώρους

**ΔΙΑΔΙΚΑΣΙΑ ΓΕΝΙΚΗΣ ΚΑΘΑΡΙΟΤΗΤΑΣ ΘΑΛΑΜΟΥ**

**ΘΑΛΑΜΟΙ ΑΣΘΕΝΩΝ**

Ο γενικός καθαρισμός δωματίου μετά το εξιτήριο (ή ο μηνιαίος) πρέπει να γίνεται έγκαιρα, ώστε να έχει ολοκληρωθεί πριν την εισαγωγή άλλου ασθενή.

Ακολουθούμενα βήματα:

1.Ο κινητός εξοπλισμός του θαλάμου (κρεβάτια, κομοδίνα, τραπεζίδια, καρέκλες, πολυθρόνα) καθαρίζονται, ξεπλένονται, απολυμαίνονται και μεταφέρονται εκτός θαλάμου από το προσωπικό του αναδόχου **εν απουσία και μόνο** βοηθών θαλάμου.

2. Αποκομιδή απορριμμάτων

3. Αφαίρεση κουρτινών(όπου υπάρχουν)

4. Αφαίρεση παραβάν

5. Σκούπισμα µε αντιστατικό πανί μιας χρήσης. Απαγορεύεται η χρήση απλής οικιακής σκούπας.

6. Υγρό ξεσκόνισμα με προεμποτισμένα πανάκια των φωτιστικών τοίχου του θαλάμου και του σιδηροδρόμου των παραβάν.

7. Χρήση προεμποτισμένων πανιών με απορρυπαντικό. Με τη χρήση πανέτας καθαρίζουμε τους τοίχους από πάνω προς τα κάτω και δίνουμε έμφαση στα σημεία που έχουν περισσότερους ρύπους. Αλλάζουμε πανέτες τακτικά.

8. Ξεπλένουμε με καθαρό νερό και τη χρήση πανέτας.

9. Χρήση προεμποτισμένων πανιών με απολυμαντικό. Διάλυση δισκίων χλωρίου (αραίωση:2 δισκία σε 3 lt νερό περ. 1000 ppm/lt). Με τη χρήση πανέτας απολυμαίνουμε τους τοίχους από πάνω προς τα κάτω.

10. Απολυμαίνουμε τα φώτα και τον υπόλοιπο εξοπλισμό που βρίσκεται στον τοίχο χρησιμοποιώντας προεμποτισμένα πανάκια με απολυμαντικό: Διάλυση δισκίων χλωρίου (αραίωση:2 δισκία σε 3 lt νερό περ. 1000 ppm/lt) Απολυμαίνουμε επίσης το σιδηρόδρομο των παραβάν.

11. Καθαρισμός τζαμιών.

12. Καθαρισμός τηλεόρασης.

13. Καθαρισμός-ξέπλυμα-απολύμανση των υπόλοιπων επιφανειών του θαλάμου (πόρτες WC και θαλάμου εσωτερικά – εξωτερικά) με προεμποτισμένα πανάκια με το αντίστοιχο προϊόν για κάθε εργασία.

14. Επανάληψη απολύμανσης του εξοπλισμού του θαλάμου και επανατοποθέτηση στο θάλαμο.

**ΤΟΥΑΛΕΤΕΣ**

Η καθαριότητα αρχίζει από πάνω προς τα κάτω και από τα πιο καθαρά προς τα ακάθαρτα σημεία.

Καθαρίζεται πρώτα η λάμπα µε υγρό ξεσκονόπανο, οι καθρέπτες, οι τοίχοι γύρω από τον νεροχύτη, καθαρίζεται η θήκη των χειροπετσετών.

Γίνεται καθαριότητα-ξέπλυμα-απολύμανση στους τοίχους με τη χρήση πανέτας.

Ακολουθεί διαδικασία καθαριότητας και απολύμανσης σε όλα τα είδη υγιεινής και εξαρτήματα.

Γίνεται καθαριότητα αρχικά στο νιπτήρα με προεμποτισμένα πανάκια με απορρυπαντικό από το κίτρινο κουβαδάκι – Ξέπλυμα.

Ακολουθεί απολύμανση του νιπτήρα με προεμποτισμένα πανάκια με απολυμαντικό διάλυμα (δισκία χλωρίου) από το κίτρινο κουβαδάκι.

Επαναλαμβάνεται η ίδια διαδικασία για τη λεκάνη της τουαλέτας με το κόκκινο κουβαδάκι.

Συνοπτικά, απαιτείται καθαρισμός-ξέπλυμα-απολύμανση για ότι υπάρχει στην τουαλέτα και χρήση πολλών πανιών με τα αντίστοιχα διαλύματα για: τους τοίχους, το νιπτήρα-μπαταρίες-θήκη χειροπετσετών-σαπουνοθήκη και τη λεκάνη-κάδο απορριμμάτων-πιγκάλ.

Εφοδιάζουμε με υλικά (χαρτί, χειροπετσέτες, κρεμοσάπουνο).

Ακολουθεί σφουγγάρισμα με σύστημα με προεμποτισμένες πανέτες ή διπλού κουβά.

**3. ΑΙΘΟΥΣΕΣ ΑΝΑΜΟΝΗΣ (κόμβοι - σαλόνι κλινικής- αναμονή γραφείου κίνησης-αίθουσα εκδηλώσεων)**

Διενεργείται:

1. Σκούπισμα με αντιστατικό πανί μιας χρήσεως ή πλένεται μετά από κάθε χρήση, εφ' όσον είναι πολλαπλών χρήσεων.
2. Υγρό ξεσκόνισμα με προεμποτισμένα πανάκια των καθισμάτων, τραπεζιδίων, περβάζια παραθύρων.
3. Πλένονται τα δοχεία απορριμμάτων και τοποθετούνται καθαρές σακούλες, δεν αδειάζονται οι παλιές.
4. Σφουγγάρισμα με προεμποτισμένες µε απορρυπαντικό πανέτες.
5. Περιοδικά καθαρίζονται τα φωτιστικά εφόσον κριθεί απαραίτητο από την προϊσταμένη του τµήµατος.
6. Τζάμια παραθύρων 2 φορές μηνιαίως.

**4. ΓΡΑΦΕΙΑ**

Τα γραφεία καθαρίζονται µια φορά την ημέρα.

1. Αποκομιδή απορριμμάτων.
2. Σκούπισμα με αντιστατικό πανί.
3. Υγρό ξεσκόνισμα με προεμποτισμένα πανάκια.
4. Σφουγγάρισμα µε προεμποτισμένη με απορρυπαντικό πανέτα.
5. Τζάμια παραθύρων 2 φορές μηνιαίως.

**5. ΕΞΩΤΕΡΙΚΑ ΙΑΤΡΕΙΑ**

Καθημερινά:

1. Συχνή αποκομιδή απορριμμάτων
2. Σκούπισμα με αντιστατικό πανί.
3. Υγρό ξεσκόνισμα με προεμποτισμένα πανάκια.. Ξεσκονίζονται τα εξής: γραφεία, καρέκλες, πόμολα, χειρολαβές, πάγκοι.
4. Καθαρίζονται και απολυμαίνονται τα εξεταστικά κρεβάτια με τα αντίστοιχα προεμποτισμένα πανάκια ελλείψει βοηθών θαλάμου.
5. Πλένονται και απολυμαίνονται οι νεροχύτες και τα καλαθάκια των αχρήστων.
6. Σφουγγάρισμα µε προεμποτισμένη με απορρυπαντικό πανέτα.
7. Τζάμια παραθύρων 2 φορές μηνιαίως.

Όταν οι τοίχοι και οι επιφάνειες είναι λερωμένα καθαρίζονται μηχανικά. Τα W.C λόγω της συχνής χρήσης καθαρίζονται και απολυμαίνονται σε συχνή βάση με τον ίδιο τρόπο-διαδικασία με τους θαλάμους των ασθενών. Γενική καθαριότητα των ιατρείων πραγματοποιείται κατόπιν συνεννόησης με την προϊσταμένη.

**6. ΤΜΗΜΑ ΕΠΕΙΓΟΝΤΩΝ ΠΕΡΙΣΤΑΤΙΚΩΝ**

Καθημερινά:

1. Συχνή αποκομιδή απορριμμάτων
2. Σκούπισμα με αντιστατικό πανί.
3. Υγρό ξεσκόνισμα με προεμποτισμένα πανάκια. Ξεσκονίζονται τα εξής: γραφεία, καρέκλες, πόμολα, χειρολαβές, πάγκοι.
4. Καθαρίζονται και απολυμαίνονται τα εξεταστικά κρεβάτια με τα αντίστοιχα προεμποτισμένα πανάκια ελλείψει βοηθών θαλάμου.
5. Πλένονται και απολυμαίνονται οι νεροχύτες και τα καλαθάκια των αχρήστων.
6. Σφουγγάρισμα µε προεμποτισμένες με απολυμαντικό πανέτες.
7. Τζάμια παραθύρων τακτικά 2 φορές μηνιαίως.

Όταν οι τοίχοι και οι επιφάνειες είναι λερωμένα καθαρίζονται μηχανικά. Επιπλέον καθαριότητα μπορεί να γίνει όταν και εφόσον κριθεί απαραίτητο από τον προϊστάμενο/ υπεύθυνο του τμήματος. Τα W.C λόγω της συχνής χρήσης καθαρίζονται και απολυμαίνονται σε συχνή βάση με τον ίδιο τρόπο-διαδικασία με τους θαλάμους των ασθενών.

Γενική καθαριότητα πραγματοποιείται κατόπιν συνεννόησης με την Προϊσταμένη. Όλοι οι παραπάνω χώροι ανάλογα με την συχνότητα χρήσης τους καθαρίζονται και περισσότερες από δύο φορές. Όταν κρίνεται από την Προϊσταμένη γίνεται γενικός καθαρισμός των ιατρείων και τουλάχιστον μία φορά το μήνα.

**7. ΕΡΓΑΣΤΗΡΙΑ**

* + - Είναι προφανές ότι η οδηγία καθαρισμού εργαστηρίων διαφοροποιείται ανάλογα με το εργαστήριο και το βαθμό επικινδυνότητας διασποράς λοιμώξεων καθώς και των εξειδικευμένων εργασιών.
		- Πρώτα καθαρίζονται τα γραφεία και οι κοινόχρηστοι χώροι.
		- Σκουπίζονται πολύ καλά με μέθοδο που δε διασπείρει σκόνη.
		- Συγκεντρώνονται όλα τα απόβλητα και κατόπιν πλένονται οι κάδοι και τοποθετούνται νέοι σάκοι. Ιδιαίτερη προσοχή δίνεται στους περιέκτες μολυσματικών αποβλήτων, οι οποίοι αλλάζονται υποχρεωτικά καθημερινά ή όταν έχουν συμπληρωθεί κατά τα 2/3.
		- Καθαρίζονται οι επιφάνειες χρησιμοποιώντας απορρυπαντικό με νερό στην κανονική του αναλογία και ακολούθως απολυμαίνονται όλες οι επιφάνειες προσεκτικά.
		- Συμπληρώνονται οι χαρτοθήκες με χειροπετσέτες και οι σαπουνοθήκες με σαπούνι. Ανά δεκαπενθήμερο απολυμαίνονται οι σαπουνοθήκες.
		- Καθαρίζεται το γραφείο του εργαστηρίου σχολαστικά.
		- Ξεσκονίζονται τα πλαίσια των παραθύρων και των θυρών, μετακινούνται όλα τα αντικείμενα που βρίσκονται κοντά τους και καθαρίζονται τα αποτυπώματα από τα τζάμια.
		- Στη συνέχεια πλένονται οι νεροχύτες και οι βρύσες.
		- Κατόπιν ακολουθεί σφουγγάρισμα χρησιμοποιώντας και απολυμαντικό. Ιδιαίτερη προσοχή δίνεται πολύ στις γωνίες και στα μέρη του πατώματος που είναι καλυμμένα με τις βάσεις των τραπεζιών**.**
		- Για οποιαδήποτε εξειδικευμένη εργασία το προσωπικό καθαριότητος ενημερώνεται και εκπαιδεύεται μετά από συνεννόηση του Ιατρού Βιοπαθολογικού Εργαστηρίου και του υπεύθυνου της καθαριότητος .

Επιβάλλεται η ΑΜΕΣΗ αποκομιδή των μολυσματικών απορριμμάτων από τους ευαίσθητους χώρους καθ' όλο το 24ωρο.

**8. ΚΟΙΤΩΝΕΣ- WC**

1. Αποκομιδή απορριμμάτων.
2. Αφαίρεση του ακάθαρτου ιματισμού
3. Στρώσιμο καθαρού ιματισμού ελλείψει βοηθών θαλάμου
4. Υγρό ξεσκόνισμα(κομοδίνα, κρεβάτια, καθίσματα κλπ) με προεμποτισμένα πανάκια σε καθαριστικό γενικής χρήσης.
5. Σκούπισμα με αντιστατικό πανί.
6. Σφουγγάρισμα µε προεμποτισμένη με απορρυπαντικό πανέτα.
7. Τζάμια παραθύρων 2 φορές μηνιαίως.

**9.ΚΑΘΑΡΙΣΜΟΣ ΚΛΙΜΑΚΟΣΤΑΣΙΩΝ - ΑΝΕΛΚΥΣΤΗΡΩΝ**

Τα κλιμακοστάσια καθαρίζονται μια φορά την ημέρα. Σκουπίζονται με ηλεκτρική σκούπα ή αντιστατικό πανί. Ξεσκονίζονται οι πινακίδες, τα καπάκια φωτισμού. Απολυμαίνονται οι χειρολαβές των θυρών εξόδου προς το κλιμακοστάσιο, το περβάζι, οι κουπαστές και το σοβατεπί. Σφουγγάρισμα με σύστημα διπλού κουβά και αλλαγή νερού τουλάχιστον ανά όροφο. Χρησιµοποιείται η πινακίδα µε την ένδειξη "Βρεγμένο Πάτωμα". Το κλιμακοστάσιο σφουγγαρίζεται σε ώρες µη αιχμής (06.00-08.00). Ο γενικός καθαρισμός γίνεται εβδομαδιαία κάθε Σάββατο. Επισημαίνεται ότι καθημερινά γίνεται έλεγχος και σε περίπτωση έκτακτης ανάγκης (νέοι λεκέδες, σκουπίδια κλπ.), ειδοποιείται το Τμήμα καθαρισμού και επιμελείται άμεσα τον καθαρισμό των κλιμακοστασίων.

ΑΝΕΛΚΥΣΤΗΡΕΣ

Σκούπισμα µε απορροφητική σκούπα του δαπέδου και των οδηγών ολισθήσεως των θυρών των θαλάμων δύο φορές την ημέρα. Όλες οι επιφάνειες και το πάτωμα καθαρίζονται µε υγρό καθαρισµού και υγρό απολύµανσης δύο φορές την ημέρα.

Οι διακόπτες λειτουργίας θα καθαρίζονται µε προεμποτισμένα σε απολυμαντικό πανάκια τουλάχιστον 2 φορές σε κάθε βάρδια. Σε συνεργασία µε την τεχνική υπηρεσία του Γ.Ν-Κ.Υ Νεάπολης «Διαλυνάκειο» θα καθαρίζονται κάθε τρίμηνο οι ψευδοροφές και τα φωτιστικά των θαλάμων.

**10. ΚΟΙΝΟΧΡΗΣΤΟΙ ΔΙΑΔΡΟΜΟΙ-ΥΑΛΟΠΙΝΑΚΕΣ**

Καθαρίζονται τουλάχιστον μία φορά την ημέρα και περισσότερες από µία φορά στους πολυσύχναστους διαδρόμους. Οι ενημερωτικές πινακίδες να καθαρίζονται ανά 15ήµερο. Οι ψευδοροφές καθώς και τα φωτιστικά σώματα να καθαρίζονται κάθε τρίμηνο σε συνεργασία µε την τεχνική υπηρεσία του Νοσοκομείου.

**12. ΕΞΩΤΕΡΙΚΟΙ ΧΩΡΟΙ - ΑΙΘΡΙΑ**

Καθαρίζονται καθημερινά όλοι οι εξωτερικοί χώροι των εισόδων συμπεριλαμβανομένων και των πεζοδρομίων αυτών. Γίνεται συχνή αποκομιδή απορριμμάτων. Απαιτείται συχνή καθαριότητα των κάδων.

**13.ΣΥΛΛΟΓΗ - ΑΠΟΚΟΜΙΔΗ ΑΠΟΡΡΙΜΜΑΤΩΝ -ΨΥΓΕΙΟ ΜΟΛΥΣΜΑΤΙΚΩΝ**

* + - Στο Νοσοκομείο υπάρχουν διαφόρων ειδών απόβλητα όπως οικιακού τύπου, αμιγώς μολυσματικά, μεικτά επικίνδυνα απόβλητα και άλλα επικίνδυνα απόβλητα καθώς επίσης γίνεται και ανακύκλωση χαρτιού, πλαστικού και άλλων υλικών.
	+ Το κάθε είδος αποβλήτων, βάσει του «Εσωτερικού κανονισμού διαχείρισης αποβλήτων του Νοσοκομείου», διαχειρίζεται με καθορισμένο τρόπο, με τον οποίο και θα συμμορφώνονται όσοι εμπλέκονται στη διαχείριση αποβλήτων.
	+ Τα κοινά απορρίμματα τοποθετούνται σε σακούλες μαύρου χρώματος.
	+ Οι μαύρες σακούλες δένονται καλά ώστε να μεταφέρονται με ασφάλεια στους βοηθητικούς χώρους των ορόφων και στη συνέχεια με τα κλειστά ειδικά τροχήλατα, στους κάδους που βρίσκονται έξω από το Νοσοκομείο.
	+ Τα αμιγώς μολυσματικά απόβλητα (ΕΑΑΜ) τοποθετούνται σε ειδικά χαρτοκυτία κίτρινου χρώματος (hospital boxes) που φέρουν εσωτερικά κίτρινη σακούλα και εξωτερικά επίσης κίτρινη σακούλα όπου αναγράφονται τα εξής: Επικίνδυνα Ιατρικά Απόβλητα και το σήμα του βιολογικού κινδύνου. Αφού δεθεί η εξωτερική σακούλα επικολλάται η αυτοκόλλητη ετικέτα των Επικίνδυνων Ιατρικών Αποβλήτων, στην οποία αναγράφονται το τμήμα παραγωγής τους και η ημερομηνία.(Όλα τα παραπάνω υλικά διατίθενται από το Νοσοκομείο).
	+ Τα μεικτά επικίνδυνα απόβλητα (ΜΕΑ) και τα ΑΕΑ συλλέγονται μέσα σε χαρτοκυτία κόκκινου χρώματος (hospital boxes) που φέρουν εσωτερικά κόκκινη σακούλα και εξωτερικά επίσης κόκκινη σακούλα, όπου αναγράφονται τα εξής: Επικίνδυνα Ιατρικά Απόβλητα και το σήμα του βιολογικού κινδύνου. Αφού δεθεί η εξωτερική σακούλα επικολλάται η αυτοκόλλητη ετικέτα των Επικίνδυνων Ιατρικών Αποβλήτων, στην οποία αναγράφονται το τμήμα παραγωγής τους και η ημερομηνία.(Όλα τα παραπάνω υλικά διατίθενται από το Νοσοκομείο).
	+ Όλα τα hospital boxes των αποβλήτων όλων των κατηγοριών, μεταφέρονται στους βοηθητικούς χώρους των ορόφων και στη συνέχεια με τα κλειστά ειδικά τροχήλατα στο ψυκτικό θάλαμο προσωρινής αποθήκευσης, που βρίσκεται στο υπόγειο του Νοσοκομείο.
	+ Το χαρτί τοποθετείται σε μπλε σακούλες μέσα στα πλαστικά κυτία συλλογής ανακυκλώσιμων που βρίσκονται τοποθετημένα σε διάφορα σημεία στους ορόφους των τμημάτων και στη συνέχεια μεταφέρονται στους ειδικούς κάδους ανακύκλωσης του Δήμου.
	+ Η αποκομιδή και μεταφορά αποβλήτων από τους χώρους συγκέντρωσης τους γίνεται σε συγκεκριμένες ημέρες και ώρες και όσες φορές χρειαστεί.
	+ Οι σάκοι συλλογής αποβλήτων συλλέγονται αφού γεμίσουν μέχρι τα 2/3 και δένονται καλά.
	+ Αν κάποιος σάκος έχει διαρροή υγρών, τοποθετείται σε δεύτερο σάκο του ιδίου χρώματος που και αυτός δένεται καλά.
	+ Οι σάκοι συλλογής δεν επαναχρησιμοποιούνται αλλά κάθε φορά αντικαθίστανται με καθαρούς.
	+ Οι εργαζόμενοι που συλλέγουν τα απόβλητα φορούν χονδρές μακριές πλαστικές ποδιές από PVC, χονδρά γάντια και ειδικά παπούτσια ώστε να μην κινδυνεύουν από ατυχήματα π.χ τρύπημα με βελόνα κλπ.
	+ Το πλύσιμο των χεριών τους είναι απαραίτητο αμέσως μόλις βγάλουν τα γάντια τους ή τελειώσουν την μεταφορά των αποβλήτων.
	+ Οι κάδοι πλένονται και απολυμαίνονται στο τέλος κάθε βάρδιας στον χώρο προσωρινής αποθήκευσης απορριμμάτων.
	+ Τα τροχήλατα μεταφοράς των αποβλήτων πλένονται με ζεστό νερό και απορρυπαντικό μετά το τέλος κάθε βάρδιας.
	+ Ο ψυκτικός θάλαμος προσωρινής αποθήκευσης αποβλήτων πλένεται με απορρυπαντικό και απολυμαντικό κάθε φορά που αδειάζει. Το ίδιο ισχύει και για την αποθήκη τοξικών, πρέπει να διατηρείτε πάντοτε καθαρή.
		- Οι ώρες μεταφοράς των αποβλήτων σύμφωνα με τον εσωτερικό κανονισμό είναι οι εξής: 07:00 - 08:00, 13:00 - 14:00 και 19:00 - 20:00.

Η ΕΠΙΤΡΟΠΗ

ΜΑΓΟΥΛΗ ΕΥΑΓΓΕΛΙΑ

ΔΑΜΙΑΝΑΚΗ ΑΝΝΑ

ΧΑΡΑΣΑΝΑΚΗΣ ΑΛΕΞΑΝΔΡΟΣ